Komisjoni teatis liikmesriikidele,

millega muudetakse EÜ asutamislepingu artikli 93 lõike 1 kohast teatist asutamislepingu artiklite 92 ja 93 kohaldamise kohta lühiajalise ekspordikrediidikindlustuse suhtes

(2001/C 217/02)

(EMPs kohaldatav tekst)

I. Sissejuhatus

EÜ asutamislepingu artikli 93 lõike 1 kohast komisjoni teatist liikmesriikidele asutamislepingu artiklite 92 ja 93 kohaldamise kohta lühiajalise ekspordikrediidikindlustuse suhtes [1] (edaspidi "1997. aasta teatis") pidi kohaldatama alates 1. jaanuarist 1998 viis aastat, st et selle kehtivusaeg pidi lõppema 31. detsembril 2002.

1997. aasta teatise eesmärk on kõrvaldada riigiabist tingitud konkurentsimoonutused selles ekspordikrediidikindlustuse sektoris, kus omavahel konkureerivad avalik-õiguslikud ja riigi toetust saavad ekspordikrediidikindlustuse andjad ning eraõiguslikud ekspordikrediidikindlustuse andjad. Eelkõige on kõnealuse konkurentsiga otseselt seotud ja seega 1997. aasta teatisega hõlmatud ekspordikrediidikindlustuse sektoriks see sektor, mis on seotud lühiajaliste ekspordikrediidiriskidega ühendusesiseses ja väljaspool seda asuvate riikidega peetavas kaubavahetuses.

1997. aasta teatises määratletakse kõnealused riskid nn tururiskidena. Tururiskid on riskid, mida ekspordikrediidikindlustuse andjad ei tohi katta riigi toetusega. Seevastu kõik muud kui tururiskid võivad saada riigilt toetust.

1997. aasta teatise punktis 2.6 tõdetakse järgmist:

"Eraõigusliku edasikindlustusturu maht on erinev. See tähendab, et tururiskide määratlus ei ole püsiv ja võib aja jooksul muutuda; näiteks võidakse seda laiendada nii, et see hõlmab poliitilisi riske. Seetõttu peab komisjon määratluse korrapäraselt (täpsemalt vähemalt kord aastas) üle vaatama. Komisjon konsulteerib liikmesriikidega ja muude kõnealustest ülevaatustest huvitatud isikutega. [2] Niivõrd, kui see on vajalik, tuleb määratluse muutmisel arvesse võtta ühenduse ekspordikrediidikindlustust reguleerivate õigusaktide rakendusala, et vältida vastuolusid ja õiguskindlusetust."

Pärast eraõiguslikku edasikindlustusturgu käsitleva uuringu lõpuleviimist ning liikmesriikidega konsulteerimist nõukogu ekspordikrediidi töörühmas ja riigiabi käsitleval mitmepoolsel kohtumisel on komisjon otsustanud muuta tururiskide määratlust nii, et see hõlmaks Euroopa Liidu ja praegu 1997. aasta teatise lisas loetletud OECD liikmesriikidega seotud poliitilisi riske. Praegune kõikide liikmesriikide nimede loetelu asendatakse üldviitega Euroopa Liidu liikmesriikidele, nii et Euroopa Liidu edasise laienemise korral ei ole vaja 1997. aasta teatist enam muuta.

Tururiskide uut määratlust kohaldatakse alates 1. jaanuarist 2002 kuni 31. detsembrini 2004. 1. jaanuaril 2002 menetluses olevaid riigiabi teatisi hinnatakse vastavalt uuele määratlusele. Õigusvastast riigiabi, st vastuolus asutamislepingu artikli 88 lõikega 3 kehtestatud abi hinnatakse kooskõlas abi andmise ajal kehtinud eeskirjadega.

Samuti on komisjon otsustanud pikendada 1997. aasta teatise kehtivusaega 31. detsembrini 2004.

Komisjon soovib teavitada liikmesriike ja huvitatud isikuid, et ta kavatseb 2003. aastal läbi viia lisauuringu, et teha kindlaks eraõigusliku edasikindlustusturu maht, kohandamaks tururiski määratlust nii, et tulevikus laieneks see mitmesugustele kaubandusriskidele, hõlmates võimaluse korral kõigi maailma riikidega seotud kaubandusriske. Kui uuringu tulemused ja liikmesriikidega peetavad konsultatsioonid kinnitavad, et selline määratluse laiendamine on võimalik, muudab komisjon tururiski määratlust 1997. aasta teatise läbivaatamise käigus 2004. aastal.

II. 1997. aasta teatise muudatused

1. jaanuaril 2002 jõustuvad järgmised 1997. aasta teatise muudatused.

1. Punkti 2.5 kaks esimest lõiku asendatakse järgmisega:

"Eespool öeldut silmas pidades määratletakse tururiskid käesoleva teatise kohaldamisel selle lisas loetletud riikides asuvate avalik-õiguslike ja eraõiguslike võlgnike kaubandus- ja poliitiliste riskidena. Kõnealuste riskide maksimaalne riskiperiood (s.o valmistamisaeg ning Berni Liidu tavapärase algusajaga krediidiperiood ja tavapärane kehtivusaeg) on alla kahe aasta. Kõiki muid riske (s.o lisas loetlemata riikidega seotud katastroofi-, [3] kaubandus- ja poliitilisi riske) ei käsitleta veel tururiskidena."

2. Punkt 2.6 asendatakse järgmisega:

"Eraõigusliku edasikindlustusturu maht on erinev. See tähendab, et tururiskide määratlus ei ole püsiv ja võib aja jooksul muutuda. Seetõttu võidakse määratlus läbi vaadata eelkõige käesoleva teatise kehtivusaja lõppemisel 31. detsembril 2004.Komisjon konsulteerib liikmesriikidega ja muude kõnealustest ülevaatustest huvitatud isikutega. [4] Niivõrd, kui see on vajalik, tuleb määratluse muutmisel arvesse võtta ühenduse ekspordikrediidikindlustust reguleerivate õigusaktide rakendusala, et vältida vastuolusid ja õiguskindlusetust."

3. Punkti 4.5 esimene lause asendatakse järgmisega:

"Käesolevat teatist kohaldatakse alates 1. jaanuarist 1998 seitse aastat."

4. Lisa asendatakse järgmisega:

LISA

TURURISKIRIIKIDE LOETELU

Euroopa Liit | OECD liikmesriigid |

Kõik liikmesriigid | Austraalia |

Kanada |

Island |

Jaapan |

Uus-Meremaa |

Norra |

Šveits |

Ameerika Ühendriigid. |

III. Liikmesriikidele asutamislepingu artikli 88 lõike 1 alusel ette pandud asjakohased meetmed

Komisjon teeb liikmesriikidele ettepaneku asutamislepingu artikli 88 lõike 1 alusel järgmiste asjakohaste meetmete kohta, mis käsitlevad vastavaid olemasolevaid kavu.

Selleks et tururiskide ekspordikrediidi süsteemid vastaksid tururiskide uuele määratlusele, peavad liikmesriigid muutma vajaduse korral kõnealuseid süsteeme nii, et 1997. aasta teatise punkti 4.2 alapunktides a–f osutatud riigiabiliikide andmine riigilt toetust saavatele ekspordikrediidikindlustuse andjatele seoses kõnealuste riskidega lõpetatakse 1. jaanuariks 2002.

Liikmesriigid peavad väljendama oma selgesõnalist nõusolekut kavandatavate asjakohaste meetmetega kahe kuu jooksul alates käesoleva teatise avaldamise kuupäevast. Kui liikmesriik ei vasta, eeldab komisjon, et ta ei ole kavandatud meetmetega nõus.

[1] EÜT C 281, 17.9.1997, lk 4.

[2] Komisjon palub muu hulgas abi nõukogult (näiteks selle ekspordikrediidi töörühmalt).

[3] S.o sõda, revolutsioon, loodusõnnetused, tuumaavariid jne, v.a nn kaubanduslikud katastroofiriskid (kahju katastroofiline kuhjumine üksikutele ostjatele või riikidele), mida on võimalik katta kahju edasikindlustuse omavastutusega ja mis on kaubandusriskid.

[4] Komisjon palub muu hulgas abi nõukogult (näiteks selle ekspordikrediidi töörühmalt).

--------------------------------------------------